কলকাতা পুলিশের কর্তারা মঙ্গলবার জানিয়েছিলেন টাকা পাচারের মামলায় রোজভ্যালি কর্তা গৌতম কুণ্ডুর স্ত্রী শুভ্রাকে শীঘ্রই লালবাজারে ডেকে জিজ্ঞাসাবাদ করা হবে। কিন্তু লালবাজারে না ডেকে বুধবারই গোয়েন্দা পুলিশের একটি দল দক্ষিণ কলকাতার আনোয়ার শাহ রোডের একটি আবাসনে গিয়ে শুভ্রাকে কয়েক ঘণ্টা জিজ্ঞাসাবাদ করল। 
ডিসি ডিডি (২) নীলু শেরপা চক্রবর্তীর নেতৃত্বে তদন্তকারীরা এদিন শুভ্রার কাছ থেকে এদিন কিছু নথিও নিয়ে আসেন। অন্যদিকে, ওই ঘটনায় নাম জড়িয়ে যাওয়া এনফোর্সমেন্ট ডিরেক্টরেটের (ইডি) অ্যাসিস্ট্যান্ট ডিরেক্টর মনোজ কুমারকে এদিন সল্টলেকের সিজিও কমপ্লেক্সে সংস্থার উচ্চপদস্থ আধিকারিকেরা জিজ্ঞাসাবাদ করেন। এই মামলায় কলকাতা পুলিশও একটি বিশেষ তদন্তকারী দল (সিট) গঠন করেছে।

কলকাতা পুলিশ সূত্রে জানা গিয়েছে, এদিন শুভ্রার কাছে তদন্তকারীরা জানতে চান রোজভ্যালি সংস্থার কী কী কাজ দেখাশোনা করেন তিনি। গোয়েন্দারা জেনেছেন, সংস্থার গয়নার বিপণি এবং হোটেল ব্যবসার কাজকর্মই দেখতেন শুভ্রা। ম্যাঙ্গো লেনের একটি সংস্থা মারফত রোজভ্যালির প্রায় ১৫ কোটি টাকা অন্যত্র পাচারের বিষয়ে গোয়েন্দাদের প্রশ্নে শুভ্রা জানান, তিনি ওই বিষয়ে কিছুই জানেন না। 

মনোজের সঙ্গে কীভাবে যোগাযোগ হয়েছিল সে বিষয়েও গোয়েন্দারা এদিন প্রশ্ন করেন শুভ্রাকে। তিনি জানান, মামলার শুরুতে মনোজ কিছু নথি জমা দেওয়ার জন্য তাঁকে সিজিও কমপ্লেক্সে ডেকেছিলেন। সেই নথি পৌঁছে দিতে গিয়েই পরিচয় হয়েছিল। টাকা পাচারের বিষয়ে মনোজ তাঁকে প্রত্যক্ষ মদত এবং পরামর্শ দিয়েছিলেন কি না জানতে চাইলে শুভ্রা ফের তদন্তকারীদের জানান, তিনি ওই বিষয়ে কিছু জানেন না। 

গত ১৮ এবং ১৯ জানুয়ারি মনোজের সঙ্গে তিনি দিল্লির হোটেলে রাত্রিবাস করেছেন কি না গোয়েন্দারা জানতে চাইলে শুভ্রা তা উড়িয়ে দেন। তখন তদন্তকারীরা জানান, হোটেলে এবং বিমানবন্দরে মনোজের সঙ্গে তাঁর যাতায়াতের ভিডিও ফুটেজ মিলেছে। তাতেও শুভ্রার বক্তব্যের নড়চড় হয়নি! মনোজের পরামর্শেই তিনি আদালতে বিবাহবিচ্ছেদের আবেদন করেছেন কি না প্রশ্ন করা হলে শুভ্রা তদন্তকারীদের জানান, তিনি স্বেচ্ছায় আবেদন করেছেন। 

জিজ্ঞাসাবাদের শেষে এক গোয়েন্দা কর্তা জানান, গত দেড় মাস ধরে শুভ্রা এবং মনোজের বিষয়ে তাঁরা গোপনে নথি সংগ্রহ করেছেন। শুভ্রাকে এর পরেও জিজ্ঞাসাবাদ করা হতে পারে। এদিন শুভ্রার বক্তব্য জানতে যোগাযোগের চেষ্টা হলেও তিনি ফোন কেটে দেন। 
অন্যদিকে, মনোজকে জেরার জন্য আজ, বৃহস্পতিবার দিল্লি থেকে ইডি আধিকারিকদের একটি দল আসার কথা। সূত্রের খবর, আদতে কাস্টমস দফতরের আধিকারিক মনোজের ইডি’তে চলতি বছরের সেপ্টেম্বর মাস পর্যন্ত ডেপুটেশনে থাকার কথা। তবে জেরার পর ইডি আধিকারিকেরা সন্তুষ্ট না হলে মনোজকে ফের তাঁর নিজের দফতরে ফেরত পাঠিয়ে দেওয়ার সুপারিশও করতে পারে ইডি।